  Майя Бывальцева ИТ-классъёс кылдытозы 2016-тӥ арын куарусёнэ Удмуртиысь 19 школаосын.12-тӥ оштолэзе журналистъёслы со сярысь ивортӥз элькунысь Информатизацияя но герӟетъя агентстволэн кивалтӥсез Андрей Прокошев. «ИТ-удыс ӝог азинске, со азинсконэз ӝегатэ одӥгез гинэ — уг тырмо тодӥсь-валась ӧнерчиос. Ми пусйимы кӧня ке ужпумъёсты, кудъёссэ милем матысь аръёсы сэрттыны-пертчыны кулэ. Вакчияк ӵектонъёсты ми гожтӥмы элькунысь мер но экономика удысъёсты азинтон программае», — пусйиз Андрей Прокошев. «ИТ вектор образования» ӵектос шор ёзо, шор ёзо ӧнер но вылӥ дышетонэз та ӧръя муромытонэз чакла. Программалэн нырысетӥ люкетэз школаосын герӟаськемын. Выль дышетскон ар кутскыса, 19 школаосысь (али вераськон мынэ Ижкар сярысь гинэ — ред.) 7-тӥ-11-тӥ классъёсын нимысьтыз ИТ-классъёс кылдытозы. Соослы дышетскон программаез дасялозы вылӥ дышетсконниосысь преподавательёс: математикая — Удмурт кун университетын, информатикая но программированиея — Ижкарысь Калашников нимо техникая кун университетын. Матысь дыре дышетӥсьёсты дасян кутскоз, соос ик школаосын та ӧръёсъя тодон-валанъёс сётозы. Дышетскон ар ӵоже пиналъёс тодонъёссэс олимпиадаосын но конкурсъёсын возьматылозы. Со сяна ӵектос шор ёзо ӧнер но вылӥ дышетсконниосын ИТ удысъя дышетонлэсь ӟечлыксэ будэтыны юрттоз. Озьы кыказ шор ёзо ӧнер дышетон юртъёсын сетевой академиос кылдытозы, соос студентъёслы туала сетевой тӥрлыкен ужаны дышетскыны луонлык сётозы. Нош УдГУ-ын но ИЖГТУ-ын «базовой кафедра» кылдоз. «Со студентъёслы рынокын туннэ кулэ луись тодонлыкъёс но быгатонлыкъёс басьтыны луонлык сётоз. ИТ туж ӝог азинске, нош дышетон программаос — вужмо. Кылсярысь, та дыре паськыт вӧлмем ӧръёс 3–5 ар талэсь азьло чик ӧй вал», — пусйиз Прокошев. Программа чакламын 2–4 курсъёсысь студентъёслы. 2016-тӥ арын куарусёнэ ужаны кутскись кафедраын дышетскон понна, конкурс пыр потоно луоз. Со сяна, азьланьын Ижкарын «Егит инженеръёслэн школазы» ИТ-лицей кылдытон эскериське. Кыӵе школа солы инъет луоз, али тодмо ӧвӧл на. Чакланъёсъя, отын 300 пиналъёс дышетскозы, соос пӧлын Удмуртиысь мукет каръёсысь но ёросъёсысь (соос кампусын улозы). «ИТ вектор образования» ӵектослы элькун 2 миллион 500 сюрс манет висъяз. Со школаосысь метематикая, информатикая но программированиея дышетӥсьёслэсь тодон-валанъёссэс будэтыны но туала куронъёслы тупась выль дышетон программаосты кылдытыны кутӥськоз. Тегъёс: Науканотехника Дышетон Ижкар Удмуртия школаос Информатизацияяногеретъяагентство IT  